Document ID: 32004R1892

ΚΑΝΟΝΙΣΜΌΣ (ΕΚ) αριθ. 1892/2004 ΤΗΣ ΕΠΙΤΡΟΠΉΣ
της 29ης Οκτωβρίου 2004
σχετικά με μεταβατικά μέτρα για το 2005, για την εισαγωγή μπανανών στην Κοινότητα λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Εσθονίας, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας και ιδίως το άρθρο 41 πρώτο εδάφιο,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (1),
Εκτιμώντας τα ακόλουθα:
(1)
Ο κανονισμός (ΕΚ) αριθ. 896/2001 της Επιτροπής (2) θέσπισε τις λεπτομέρειες εφαρμογής του κανονισμού (ΕΟΚ) αριθ. 404/93 όσον αφορά το καθεστώς εισαγωγής μπανανών στην Κοινότητα.
(2)
Ο κανονισμός (ΕΚ) αριθ. 838/2004 της Επιτροπής (3) ενέκρινε τα αναγκαία μεταβατικά μέτρα για να διευκολυνθεί το πέρασμα από τα υφιστάμενα καθεστώτα στα νέα κράτη μέλη πριν από την προσχώρηση, στο καθεστώς εισαγωγής που θα προκύψει από την κοινή οργάνωση αγοράς στον τομέα της μπανάνας, για την περίοδο από την 1η Μαΐου έως τις 31 Δεκεμβρίου 2004. Για να διευκολυνθεί ο εφοδιασμός της αγοράς και ειδικότερα στα νέα κράτη μέλη, ο κανονισμός αυτός καθόρισε μεταβατικά μια πρόσθετη ποσότητα, στις ποσοστώσεις που άνοιξαν για την εισαγωγή προϊόντων καταγωγής όλων των τρίτων χωρών από το άρθρο 18 παράγραφος 1 του κανονισμού (ΕΟΚ) αριθ. 404/93, με τους ίδιους δασμολογικούς όρους, για την περίοδο από την 1η Μαΐου έως τις 31 Δεκεμβρίου 2004.
(3)
Για να διευκολυνθεί το πέρασμα προς την εφαρμογή του καθεστώτος της κοινής οργάνωσης της αγοράς στα νέα κράτη μέλη, και με την προοπτική το πέρασμα σε ένα καθαρά δασμολογικό καθεστώς που θα εφαρμοστεί κατά την εισαγωγή, το αργότερο την 1η Ιανουαρίου 2006, σε εφαρμογή του άρθρου 16 του κανονισμού (ΕΟΚ) αριθ. 404/93, πρέπει να εγκριθούν μεταβατικά μέτρα και για το έτος 2005.
(4)
Για να διασφαλιστεί ο εφοδιασμός της αγοράς και ειδικότερα στα νέα κράτη μέλη, πρέπει να καθοριστεί μια πρόσθετη ποσότητα στις ποσοστώσεις που άνοιξαν για την εισαγωγή προϊόντων καταγωγής όλων των τρίτων χωρών από το άρθρο 18 παράγραφος 1 του κανονισμού (ΕΟΚ) αριθ. 404/93, με τους ίδιους δασμολογικούς όρους. Ο καθορισμός αυτός πρέπει να διενεργηθεί μεταβατικά και να μην προδικάσει το αποτέλεσμα των διεξαγομένων διαπραγματεύσεων στο πλαίσιο του Διεθνούς Οργανισμού Εμπορίου (ΔΟΕ) μετά την προσχώρηση των νέων κρατών μελών. Πρέπει επιπλέον να διενεργηθεί χωρίς να αποκλειστεί, ενδεχομένως, η δυνατότητα αυξήσεως για να ανταποκριθούμε στις αιτιολογημένες ανάγκες της ζήτησης.
(5)
Η διαχείριση αυτής της πρόσθετης ποσότητας πρέπει να πραγματοποιηθεί χρησιμοποιώντας τους μηχανισμούς και τα μέσα που εφαρμόστηκαν για τη διαχείριση των υφισταμένων δασμολογικών ποσοστώσεων από τον κανονισμό (ΕΚ) αριθ. 896/2001. Λόγω όμως αυτού του μεταβατικού χαρακτήρα, αυτή η πρόσθετη ποσότητα πρέπει να αποτελέσει αντικείμενο ξεχωριστής διαχείρισης από αυτή των δασμολογικών ποσοστώσεων.
(6)
Στο πλαίσιο των μηχανισμών που καθιερώθηκαν από τον κανονισμό (ΕΚ) αριθ. 896/2001, πρέπει να τηρηθεί η κατανομή αυτής της πρόσθετης ποσότητας μεταξύ των δύο κατηγοριών εμπορευομένων που καθορίστηκε στο άρθρο 2 του προαναφερθέντος κανονισμού καθώς και να θεσπιστούν οι διατάξεις που αφορούν στον καθορισμό μιας ειδικής ποσότητας αναφοράς για κάθε παραδοσιακό εμπορευόμενο και μιας ειδικής χορήγησης για κάθε μη παραδοσιακό εμπορευόμενο. Πρέπει να υπενθυμιστεί ότι η προαναφερθείσα κατανομή και ο καθορισμός των ποσοτήτων αναφοράς καθώς και οι χορηγήσεις αφορούν τους εμπορευομένους οι οποίοι κατά τα έτη που προηγήθηκαν της προσχώρησης έχουν εφοδιάσει την αγορά των νέων κρατών μελών.
(7)
Για τον καθορισμό των ποσοτήτων αναφοράς των παραδοσιακών εμπορευομένων, είναι αιτιολογημένο να διατηρηθεί η τριετής περίοδος αναφοράς των ετών 2000, 2001 και 2002 που καθορίστηκε στο άρθρο 6 παράγραφος 1 του κανονισμού (ΕΚ) αριθ. 838/2004 καθώς και να διατηρηθεί ο μέσος όρος των πρωτογενών εισαγωγών που πραγματοποιήθηκαν κατά τη διάρκεια της περιόδου αυτής από κάθε ένα από τους παραδοσιακούς εισαγωγείς που καταχωρίσθηκαν σε εφαρμογή των μεταβατικών μέτρων που θεσπίστηκαν το 2004, μετά από τους ελέγχους που διενήργησαν οι αρμόδιες αρχές. Οι διατάξεις που θα εγκριθούν πρέπει να επιτρέπουν ωστόσο να ληφθούν υπόψη οι αιτήσεις που υποβλήθηκαν από τους παραδοσιακούς εισαγωγείς, που δεν έχουν καταχωρισθεί το 2004, εφόσον οι αιτήσεις αυτές ανταποκρίνονται στους όρους που καθορίστηκαν για την καταχώριση αυτών των εμπορευομένων από τους κανονισμούς της Επιτροπής (ΕΚ) αριθ. 414/2004 (4) και (ΕΚ) αριθ. 838/2004, ειδικότερα όσον αφορά τον ορισμό των πρωτογενών εισαγωγών και την απόδειξη ότι με τις εργασίες αυτές εφοδιάστηκαν τα νέα κράτη μέλη κατά τη διάρκεια της σχετικής περιόδου.
(8)
Όσον αφορά τους νέους μη παραδοσιακούς εισαγωγείς, είναι αιτιολογημένο να προβλεφθεί ότι η καταχώρισή τους πρέπει να γίνει συναρτήσει της εμπορικής τους δραστηριότητας εισαγωγής, κατά τη διάρκεια του ενός ή του άλλου των ετών 2002, 2003 και 2004 σύμφωνα με τις διατάξεις των άρθρων 6, 7 και 8 του κανονισμού (ΕΚ) αριθ. 896/2001.
(9)
Για τη διαχείριση αυτής της διαθέσιμης ποσότητας, πρέπει να προβλεφθεί ο καθορισμός συντελεστών προσαρμογής που θα εφαρμοστούν στις ποσότητες που ανακοινώνονται από τα κράτη μέλη.
(10)
Για να διασφαλιστεί ο ικανοποιητικός εφοδιασμός της αγοράς και ειδικότερα να διασφαλιστεί η συνέχιση του ρεύματος εισαγωγών στα νέα κράτη μέλη, πρέπει να προβλεφθεί στο πλαίσιο των μεταβατικών μέτρων ότι τα πιστοποιητικά εκδίδονται για τη θέση σε ελεύθερη κυκλοφορία σε ένα νέο κράτος μέλος. Οι συνιστώμενες εγγυήσεις στη συνέχεια αποδεσμεύονται ανάλογα με τις ποσότητες που τίθενται σε ελεύθερη κυκλοφορία σε ένα νέο κράτος μέλος.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ορισμοί
Για τους σκοπούς του παρόντος κανονισμού, νοείται ως:
α)
«Κοινότητα των δεκαπέντε»: η Κοινότητα με τη σύνθεσή της στις 30 Απριλίου 2004·
β)
«νέα κράτη μέλη»: η Τσεχική Δημοκρατία, η Εσθονία, η Κύπρος, η Λεττονία, η Λιθουανία, η Ουγγαρία, η Μάλτα, η Πολωνία, η Σλοβενία και η Σλοβακία·
γ)
«διευρυμένη Κοινότητα»: η Κοινότητα με τη σύνθεσή της την 1η Μαΐου 2004·
δ)
«πρωτογενής εισαγωγή»: η οικονομική εργασία που ορίζεται στο άρθρο 3 σημείο 1 πρώτο εδάφιο του κανονισμού (ΕΚ) αριθ. 896/2001 για την πώληση σε ένα ή περισσότερα νέα κράτη μέλη·
ε)
«ελάχιστη ποσότητα»: η ελάχιστη ποσότητα που ορίζεται στο άρθρο 3 σημείο 1 τρίτο εδάφιο του κανονισμού (ΕΚ) αριθ. 896/2001, που καθορίζεται όσον αφορά το σύνολο των πρωτογενών εισαγωγών που διενεργούνται για τον εφοδιασμό της αγοράς των νέων κρατών μελών·
στ)
«αρμόδιες αρχές»: οι αρμόδιες αρχές που εμφαίνονται στο παράρτημα του κανονισμού (ΕΚ) αριθ. 896/2001.
Άρθρο 2
Αντικείμενο του παρόντος κανονισμού
Ο παρών κανονισμός έχει ως αντικείμενο, για το έτος 2005, την έγκριση των αναγκαίων μεταβατικών μέτρων για να διευκολυνθεί το πέρασμα των καθεστώτων που υφίστανται στα νέα κράτη μέλη πριν από την προσχώρησή τους στην Κοινότητα των δεκαπέντε, στο καθεστώς εισαγωγής των δασμολογικών ποσοστώσεων που έχουν καθοριστεί από τον κανονισμό (ΕΟΚ) αριθ. 404/93 και τον κανονισμό (ΕΚ) αριθ. 896/2001.
Οι διατάξεις του κανονισμού (ΕΚ) αριθ. 896/2001 εφαρμόζονται με την επιφύλαξη των διατάξεων του παρόντος κανονισμού.
Άρθρο 3
Η πρόσθετη ποσότητα
1. Ποσότητα 460 000 τόνων καθαρού βάρους, είναι διαθέσιμη για την εισαγωγή μπανανών στα νέα κράτη μέλη για το έτος 2005.
Η ποσότητα αυτή είναι διαθέσιμη για την εισαγωγή προϊόντων των καταγωγών που αναφέρονται στο άρθρο 18 παράγραφος 1 του κανονισμού (ΕΟΚ) αριθ. 404/93.
Στο πλαίσιο της ποσότητας αυτής, οι εισαγωγές υπόκεινται στους δασμούς που έχουν καθοριστεί στο άρθρο 18 παράγραφος 2 του προαναφερθέντος κανονισμού.
2. Η ποσότητα που καθορίστηκε στην παράγραφο 1 είναι δυνατόν να αυξηθεί, εάν αυξάνεται η ζήτηση που διαπιστώνεται στα νέα κράτη μέλη.
Άρθρο 4
Πρόσβαση στην πρόσθετη ποσότητα
1. Η πρόσβαση στην πρόσθετη ποσότητα που καθορίστηκε στο άρθρο 3 παρέχεται στους παραδοσιακούς εμπορευομένους και στους μη παραδοσιακούς εμπορευομένους που είναι εγκατεστημένοι στη διευρυμένη Κοινότητα, οι οποίοι πληρούν τους όρους που καθορίστηκαν, κατά περίπτωση, στο άρθρο 5 ή στο άρθρο 6.
2. Η ποσότητα χορηγείται μέχρι ύψους 381 800 τόνων στους παραδοσιακούς εμπορευομένους και 78 200 τόνων στους μη παραδοσιακούς εμπορευομένους.
Άρθρο 5
Ειδική ποσότητα αναφοράς για τους παραδοσιακούς εμπορευομένους για το έτος 2005
1. Με την επιφύλαξη της εφαρμογής της παραγράφου 4, για το έτος 2005, η ειδική ποσότητα αναφοράς κάθε παραδοσιακού εμπορευομένου που αναφέρεται στο άρθρο 6 παράγραφος 1 του κανονισμού (ΕΚ) αριθ. 838/2004, και έχει καταχωρισθεί το 2004 σε εφαρμογή αυτού του τελευταίου κανονισμού, καθορίζεται με απλή γραπτή αίτηση του εμπορευομένου που υποβάλλεται το αργότερο στις 12 Νοεμβρίου 2004, με βάση το μέσο όρο των πρωτογενών εισαγωγών μπανανών που πραγματοποιήθηκαν κατά την τριετή περίοδο 2000-2002 που καθορίζονται μέσω των δικαιολογητικών που προβλέπονται στο άρθρο 6 παράγραφος 2 και παράγραφος 4 πρώτο εδάφιο του κανονισμού (ΕΚ) αριθ. 414/2004.
2. Ο εμπορευόμενος που δεν έχει καταχωρισθεί σε εφαρμογή του κανονισμού (ΕΚ) αριθ. 838/2004, ο οποίος πληροί τους όρους που καθορίστηκαν στο άρθρο 6 παράγραφος 1 του εν λόγω κανονισμού, απευθύνει στις αρμόδιες υπηρεσίες του κράτους μέλους επιλογής του, μία γραπτή αίτηση χορηγήσεως ειδικής ποσότητας αναφοράς για το έτος 2005. Στην αίτηση αυτή που υποβάλλεται το αργότερο στις 12 Νοεμβρίου 2004 αναγράφονται:
α)
για κάθε ένα των ετών 2000, 2001 και 2002 οι ποσότητες πρωτογενών εισαγωγών μπανανών που πραγματοποιήθηκαν και οι οποίες ακολουθήθηκαν από θέση σε ελεύθερη κυκλοφορία στα νέα κράτη μέλη και
β)
οι αντίστοιχες ποσότητες που τέθηκαν σε ελεύθερη κυκλοφορία, για κάθε ένα από τα τρία εν λόγω έτη, στα διάφορα νέα κράτη μέλη.
Επί ποινή απόρριψης ως απαράδεκτης, η αίτηση αυτή πρέπει να συνοδεύεται από τα δικαιολογητικά που αναφέρονται στο άρθρο 6 παράγραφοι 2 και 4 πρώτο εδάφιο του κανονισμού (ΕΚ) αριθ. 414/2004.
Οι αρμόδιες υπηρεσίες καθορίζουν μία ειδική ποσότητα αναφοράς με βάση το μέσο όρο των πρωτογενών εισαγωγών που πραγματοποιήθηκαν κατά την προαναφερθείσα περίοδο.
3. Οι αρμόδιες υπηρεσίες κοινοποιούν στην Επιτροπή, το αργότερο στις 26 Νοεμβρίου 2004, το συνολικό άθροισμα των ειδικών ποσοτήτων αναφοράς των παραδοσιακών εμπορευομένων οι οποίες καθορίστηκαν σε εφαρμογή των παραγράφων 1 και 2.
4. Λαμβάνοντας υπόψη τις κοινοποιήσεις που πραγματοποιήθηκαν σε εφαρμογή της παραγράφου 3 και συναρτήσει της διαθέσιμης ποσότητας που καθορίστηκε στο άρθρο 4 παράγραφος 2, η Επιτροπή καθορίζει, εάν παραστεί ανάγκη, ένα συντελεστή προσαρμογής που θα εφαρμοστεί στην ειδική ποσότητα αναφοράς κάθε παραδοσιακού εμπορευομένου.
5. Οι αρμόδιες υπηρεσίες κοινοποιούν σε κάθε εμπορευόμενο την ποσότητα αναφοράς προσαρμοσμένη, εάν παραστεί ανάγκη, με τον συντελεστή προσαρμογής που αναφέρεται στην παράγραφο 4, το αργότερο στις 10 Δεκεμβρίου 2004.
Άρθρο 6
Ειδική χορήγηση των μη παραδοσιακών εμπορευομένων
1. Ο εμπορευόμενος που πληροί τους όρους που προβλέπονται στο άρθρο 6 του κανονισμού (ΕΚ) αριθ. 896/2001, ο οποίος, κατά τη διάρκεια ενός των ετών 2002, 2003 και 2004, έχει ασκήσει εμπορική δραστηριότητα εισαγωγής σε ένα ή περισσότερα των νέων κρατών μελών νωπών μπανανών του κωδικού ΣΟ 0803 00 19, για μια αξία που έχει δηλωθεί στο τελωνείο ίση προς ή ανώτερη από 1 200 000 ευρώ, μπορεί να υποβάλει μία αίτηση καταχώρισης σε ένα κράτος μέλος της επιλογής του, για την έκδοση πιστοποιητικών εισαγωγής στο πλαίσιο της πρόσθετης ποσότητας.
Η αίτηση καταχώρισης πρέπει να συνοδεύεται με τα δικαιολογητικά που αναφέρονται στο άρθρο 7 παράγραφος 2 του κανονισμού (ΕΚ) αριθ. 896/2001.
2. Για την επανακαταχώρισή του, ο μη παραδοσιακός εμπορευόμενος που έχει καταχωρισθεί το 2004 σε εφαρμογή του κανονισμού (ΕΚ) αριθ. 838/2004, πρέπει να προσκομίσει στις αρμόδιες υπηρεσίες του κράτους μέλους καταχώρισης την απόδειξη ότι έχει εισάγει πραγματικά, για λογαριασμό του, τουλάχιστον 50 % της ποσότητας που του χορηγήθηκε για την περίοδο από την 1η Μαΐου έως τις 31 Δεκεμβρίου 2004.
Επί ποινή απόρριψης ως απαράδεκτης, η αίτηση επανακαταχώρισης πρέπει να συνοδεύεται από αντίγραφο των πιστοποιητικών εισαγωγής που χρησιμοποιήθηκαν και από την απόδειξη της πληρωμής των τελωνειακών δασμών που εφαρμόζονται την ημέρα περατώσεως των τελωνειακών διατυπώσεων εισαγωγής.
3. Ανάλογα με την περίπτωση, ο εμπορευόμενος απευθύνει στις αρμόδιες αρχές του κράτους μέλους επιλογής του, μια αίτηση καταχώρισης, ή μια αίτηση επανακαταχώρισής του.
Επί ποινή απόρριψης ως απαράδεκτης, η αίτηση καταχώρισης ή επανακαταχώρισης πρέπει να συνοδεύεται από αίτηση ειδικής χορήγησης καθώς και από την απόδειξη της σύστασης της εγγύησης που αναφέρεται στο άρθρο 8 παράγραφος 1 του κανονισμού (ΕΚ) αριθ. 896/2001.
Επί ποινή απόρριψης ως απαράδεκτης, στην αίτηση ειδικής χορήγησης δεν μπορεί να αναγράφεται ποσότητα μεγαλύτερη από 12,5 % της συνολικής ποσότητας που χορηγήθηκε στους μη παραδοσιακούς εμπορευομένους, η οποία καθορίστηκε στο άρθρο 4 παράγραφος 2.
Η αίτηση πρέπει να υποβάλλεται το αργότερο στις 12 Νοεμβρίου 2004.
4. Οι αρμόδιες υπηρεσίες κοινοποιούν στην Επιτροπή, το αργότερο στις 26 Νοεμβρίου 2004:
-
τη συνολική ποσότητα την οποία αφορούν οι αιτήσεις ειδικής χορήγησης που υποβλήθηκαν από τους μη παραδοσιακούς εμπορευομένους,
-
τον κατάλογο των εμπορευομένων που έχουν υποβάλει αίτηση καταχώρισης και επανακαταχώρισης, καθώς και, για τις περιπτώσεις επανακαταχώρισης, τον αριθμό των πιστοποιητικών καθώς και, ενδεχομένως, τα αποσπάσματα που χρησιμοποιήθηκαν και εκδόθηκαν.
5. Λαμβάνοντας υπόψη τις κοινοποιήσεις που πραγματοποιούνται σε εφαρμογή της παραγράφου 4 και συναρτήσει της ποσότητας που καθορίστηκε στο άρθρο 4 παράγραφος 2, η Επιτροπή καθορίζει, εάν παραστεί ανάγκη, ένα συντελεστή προσαρμογής που θα εφαρμοστεί στην ειδική αίτηση χορήγησης κάθε μη παραδοσιακού εμπορευομένου.
6. Οι αρμόδιες υπηρεσίες κοινοποιούν σε κάθε μη παραδοσιακό εμπορευόμενο την ειδική χορήγησή του το αργότερο στις 10 Δεκεμβρίου 2004.
Άρθρο 7
Λεπτομέρειες έκδοσης των πιστοποιητικών εισαγωγής
1. Τα πιστοποιητικά εισαγωγής, εφεξής ονομαζόμενα «πιστοποιητικά προσχώρησης», εκδίδονται μόνο για να τεθούν σε ελεύθερη κυκλοφορία σε ένα νέο κράτος μέλος.
2. Οι αιτήσεις πιστοποιητικού περιλαμβάνουν τις ενδείξεις «πιστοποιητικό-προσχώρηση» κατά περίπτωση «παραδοσιακός εμπορευόμενος» ή «μη παραδοσιακός εμπορευόμενος»«Κανονισμός (ΕΚ) αριθ. 1892/2004. Πιστοποιητικό που ισχύει μόνο σε ένα νέο κράτος μέλος».
Οι ενδείξεις αυτές περιλαμβάνονται στη θέση αριθ. 20 του πιστοποιητικού.
Άρθρο 8
Υποβολή και έκδοση των πιστοποιητικών εισαγωγής για το πρώτο τρίμηνο του 2005
1. Κατά παρέκκλιση από το άρθρο 15 του κανονισμού (ΕΚ) αριθ. 896/2001, για το πρώτο τρίμηνο του 2005, οι αιτήσεις πιστοποιητικού, υποβάλλονται το αργότερο στις 17 Δεκεμβρίου 2004.
2. Επί ποινή απόρριψης ως απαράδεκτης, η αίτηση ή οι αιτήσεις πιστοποιητικού που υποβάλλονται από ένα εμπορευόμενο δεν μπορούν να αφορούν, συνολικά, ποσότητα ανώτερη από:
α)
27 % της ειδικής ποσότητας αναφοράς που ανακοινώθηκε σε εφαρμογή του άρθρου 5 παράγραφος 5 για ένα παραδοσιακό εμπορευόμενο·
β)
27 % της ειδικής χορήγησης που ανακοινώθηκε σε εφαρμογή του άρθρου 6 παράγραφος 6, για ένα μη παραδοσιακό εμπορευόμενο.
Οι αρμόδιες εθνικές υπηρεσίες εκδίδουν τα πιστοποιητικά εισαγωγής αμελλητί.
3. Τα πιστοποιητικά εισαγωγής που εκδίδονται σε εφαρμογή του παρόντος άρθρου έχουν διάρκεια ισχύος που αρχίζει την ημέρα της πραγματικής εκδόσεώς τους και λήγει στις 7 Απριλίου 2005.
Άρθρο 9
Αποδέσμευση των εγγυήσεων
1. Η εγγύηση που αφορά το πιστοποιητικό εισαγωγής για τους παραδοσιακούς εμπορευομένους, που προβλέπεται στο άρθρο 24 του κανονισμού (ΕΚ) αριθ. 896/2001, αποδεσμεύεται ανάλογα με τις ποσότητες που τίθενται σε ελεύθερη κυκλοφορία σε ένα νέο κράτος μέλος.
2. Η εγγύηση που αφορά τη χορήγηση των μη παραδοσιακών εμπορευομένων, που προβλέπεται στο άρθρο 8 παράγραφος 2 του κανονισμού (ΕΚ) αριθ. 896/2001, αποδεσμεύεται προοδευτικά ανάλογα με τις ποσότητες που όντως έχουν τεθεί σε ελεύθερη κυκλοφορία σε ένα νέο κράτος μέλος με τους όρους που καθορίστηκαν στο προαναφερθέν άρθρο.
Άρθρο 10
Πιστοποιητικό επαναχορήγησης
Κατά παρέκκλιση από το άρθρο 19 του κανονισμού (ΕΚ) αριθ. 896/2001:
1)
Οι μη χρησιμοποιηθείσες ποσότητες ενός πιστοποιητικού προσχώρησης επαναχορηγούνται, κατόπιν αιτήσεώς του, ανάλογα με την περίπτωση στον αρχικό δικαιούχο ή στον εκδοχέα του εν λόγω πιστοποιητικού, για μεταγενέστερη περίοδο. Η επαναχορήγηση αυτή πραγματοποιείται για εισαγωγή μπανανών στο πλαίσιο της πρόσθετης ποσότητας.
2)
Η αίτηση και το πιστοποιητικό επαναχορήγησης φέρουν στο τετραγωνίδιο 20 τις ενδείξεις: «πιστοποιητικό επαναχορήγησης» και ανάλογα με την περίπτωση «παραδοσιακός εμπορευόμενος» ή «μη παραδοσιακός εμπορευόμενος» - «Κανονισμός (ΕΚ) αριθ. 1892/2004 - άρθρο 10. Πιστοποιητικό που ισχύει μόνο σε ένα νέο κράτος μέλος».
Άρθρο 11
Εκχώρηση των πιστοποιητικών προσχώρησης
Τα δικαιώματα που απορρέουν από τα πιστοποιητικά προσχώρησης είναι μεταβιβάσιμα προς ένα μόνο εκδοχέα στο πλαίσιο της πρόσθετης ποσότητας.
Η μεταβίβαση των δικαιωμάτων μπορεί να πραγματοποιηθεί αποκλειστικώς:
-
μεταξύ των παραδοσιακών εμπορευομένων που αναφέρονται στο άρθρο 5,
-
εκ μέρους των παραδοσιακών εμπορευομένων που αναφέρονται στο άρθρο 5 προς τους μη παραδοσιακούς εμπορευομένους που αναφέρονται στο άρθρο 6,
-
μεταξύ των μη παραδοσιακών εμπορευομένων που αναφέρονται στο άρθρο 6.
Άρθρο 12
Έναρξη ισχύος
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Οκτωβρίου 2004.

Labels: 3
17
15